વિસનગર પાલિકા પ્રમુખ પદેથી પ્રજ્ઞાબેન પટેલે રાજીનામુ આપતાની સાથેજ બીજા સવા વર્ષ માટે પ્રમુખ કોણ તેની અટકળો શરૂ થઈ હતી. પ્રમુખની ચુંટણીમાં ખેચતાણ થશે, કેમ્પ થશે. હોર્સ ટ્રેડીંગ થશે તેવી અનેક ચર્ચાઓ અને શંકાઓ વચ્ચે સંકલન સમીતીના પીઢ આગેવાન સભ્યોની સમય સુચકતા અને માર્ગદર્શન વચ્ચે ગઠબંધનના તમામ સભ્યોએ એકતા બતાવતા વિસનગર પાલિકાના પ્રમુખની ચુંટણી માટેેની ખાસ સાધારણ સભામાં કોંગ્રેસના શકુન્તલાબેન પટેલ બીનહરિફ ચુંટાયા હતા. ચુંટણી અધિકારી પ્રાન્ત ઓફીસર વી.જી.રોરે શકુન્તલાબેન પટેલને પ્રમુખ તરીકે જાહેર કરતાજ ગઠબંધનના તમામ સભ્યોએ મતભેદ ભુલી શકુન્તલાબેન પટેલને અભિનંદન આપી ગઠબંધનની એકતા પાંચ વર્ષ સુધી અખંડ રહેશે તેમ સાબીત કરી બતાવ્યુ હતુ. વિધાનસભાની ચુંટણીઓની તૈયારીઓ ચાલી રહી છે ત્યારે પાલિકામાં કોંગ્રેસના પ્રમુખ બનાવવામાં સફળ રહી. કોંગ્રેસે ભાજપના ગઢમાં મોટુ ગાબડુ પાડ્યુ છે.